|  |  |
| --- | --- |
|  |  |

***Nota de premsa***

**La Filmoteca acull l’edició més diversa del festival de cinema de dansa Choreoscope**

**El festival, que se celebra del 15 al 20 d’octubre, s’inaugura amb l’estrena a Catalunya del documental ‘Amb el cor al genoll’, dedicat a la ballarina i coreògrafa Sol Picó**

**La Filmoteca també acollirà dos dels programes de la selecció oficial del festival i la cloenda, amb una sessió dedicada al ‘voguing’**

****Choreoscope, el Festival Internacional de Cinema de Dansa de Barcelona, celebra set anys de cinema de dansa del 15 al 20 d’octubre, amb una programació més diversa i amb més estrenes que mai. En total, el festival projecta 48 curts, dos documentals, dues sèries i un llargmetratge, i compta amb diverses seus com la Filmoteca de Catalunya, el Cinema Maldà i la plataforma Filmin com a seu virtual. També s’han programat sessions excepcionals al Centre Cívic Ateneu Fort Pienc i a l’Ateneu Cerdanyola de Cerdanyola del Vallès, i en el marc del festival es presenta una exposició fotogràfica a l’Arts Santa Mònica.

La Filmoteca acollirà dos dels programes de la selecció oficial del Choreoscope 2019, a més de l’estrena europea del documental neozelandès *The Heart Dances*(2018), amb la presència de la seva directora **Rebecca Tansley**, i les sessions d’inauguració, amb l’estrena del documental de **Susanna Barranco** dedicat a **Sol Picó** *Amb el cor al genoll*, i la cloenda amb una sessió de *voguing* i el lliurament dels premis del jurat i del públic.

**Sol Picó a la inauguració**Choreoscope 2019 celebra la carrera d’una de les ballarines i coreògrafes més influents del panorama artístic nacional: Sol Picó. Per fer-ho, inaugura aquesta edició (15 d’octubre 20.00 h) amb el documental dirigit per Susanna Barranco *Amb el cor al genoll* (2019). El film, que s’estrena en primícia a Catalunya en el marc del festival, mostra el dia a dia de la Sol Picó (Premi Nacional de Dansa, 2016) i reflexiona sobre com afecta el pas del temps la carrera d’una ballarina. Sol Picó i Susanna Barranco assistiran a la sessió inaugural, on rebran el Premi Retrat d’una Generació per aquest documental. D’altra banda, l’Arts Santa Mònica presenta del 3 al 30 d’octubre l’exposició *Mosca de ball*, creada per Barranco amb imatges del documental.

**‘The Heart dances’**La directora Rebecca Tansley presentarà personalment aquest documental que recull l’evolució de la creació d’un espectacle (18 d’octubre 22.00 h). *The Piano*, la pel·lícula de 1993 de Jane Campion, és un referent cinematogràfic i cultural a Nova Zelanda i arreu del món. El 2015, els coreògrafs txecs Jirí i Otto Bubenícek van adaptar-la en un ballet d’un acte, representat per una companyia alemanya. La Royal New Zealand Ballet va convidar-los a expandir el seu treball i posar-lo en escena. L’espectacle va acabar sent un èxit. *The Heart Dances* és la història d’aquest procés creatiu. Una mirada convincent, atractiva i sovint espectacular a un drama de vida real sobre amor, colonització i apropiació cultural maori, que tindrà la seva estrena a Europa en el marc del Choreoscope.

**Paritat, deesses, xerinola i ‘voguing’**El festival continua perseguint la paritat: un 51% de les peces que presenta estan tenen signatura femenina. De fet un dels programes de la selecció oficial que es presenta a la Filmoteca, *Deesses* (17 d’octubre 19.00 h), vol retre homenatge a les dones, mentre que a *Xerinola* (16 d’octubre 19.00 h) es destaca la feina dels joves talents nacionals. El festival també homenatja el *voguing*, hereu del *Paris is burning*, i en la cloenda (20 d’octubre 19.00 h), a banda del lliurament de premis, programa la sessió *Planet Vogue*, amb la presència d’**Anna Yang**, *mare* de la casa *Kiki House of Ubetta Spain*.

Podeu consultar la programació del Choreoscope:

Al web de la Filmoteca: [AQUÍ](https://www.filmoteca.cat/web/ca/cicle/choreoscope-festival-internacional-de-cinema-de-dansa-2019)

Al web de Choreoscope: [AQUÍ](https://www.choreoscope.com/)

Dossier de premsa i imatges de les pel·lícules AQUÍ

Més informació:

[www.filmoteca.cat](http://www.filmoteca.cat)

[www.choreoscope.com](http://www.choreoscope.com)